text: To anholdt for overfald
  09 februar 2010 kl. 10.20
  Efter et voldsomt overfald på banegården i Fredericia har politiet nu fået fat på to af de tre gerningsmænd.
  
  Gerningsmændene deltog i et voldsomt overfald mandag på byens banegård. 
  Blødende måtte et kærestepar flygte ind i DSB-kiosken og videre ud i et baglokale, da de forsøgte at undgå deres overfaldsmænd. Tre mænd havde stukket den mandlige del af parret i både armen, låret og hovedet, mens kvinden fik to knivstik i lysken.
  Tilsyneladende kender parret voldsmændene, som de har et udestående med. Over for politiet har de fortalt, hvem gerningsmændene er.
  Hos politiet i Fredericia oplyser vicepolitikommissær Bo Fischer, at man nu skal have fastlagt, hvilken rolle i overfaldet de anholdte har spillet. Imens leder man videre efter den sidste gerningsmand.
  Gerningsmændene brugte en kniv og en kødøkse under overfaldet.
  Den ene gerningsmand blev tirsdag varetægtsfængslet i to uger. Han er sigtet for drabsforsøg. Den anden anholdte fremstilles i Grundlovsforhør onsdag.
  